KLASA: P-274/23

URBROJ: 711-02-01/03-2024-05

Zagreb, 15. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznice Dore Francetić, OIB:** **…………., direktorice trgovačkog društva Komunalac Dežanovac d.o.o. do 27. veljače 2023.**,na 43. sjednici održanoj 15. ožujka 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, te propustom podnošenja imovinske kartice povodom prestanka obnašanja dužnosti do 29. ožujka 2023., obveznica** **Dora Francetić, direktorica trgovačkog društva Komunalac Dežanovac d.o.o. do 27. veljače 2023., počinila je povredu članka 10. stavka 2. i stavka 4. ZSSI-a.**
2. **Za povredu iz točke I. ove izreke, obveznici Dori Francetić izriče se opomena.**

Obrazloženje

Povjerenstvo je uvidom u Registar imovinskih kartica utvrdilo da obveznica Dora Francetić, direktorica trgovačkog društva Komunalac Dežanovac d.o.o. od 25. prosinca 2021. do 27. veljače 2023., nije podnijela imovinsku karticu povodom godišnje obveze podnošenja do 31. siječnja 2023. za 2022. godinu te nije podnijela imovinsku karticu povodom prestanka obnašanja dužnosti do 27. ožujka 2023., slijedom čega je u odnosu na navedenu obveznicu otvoren predmet broj: Pp-274/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 3. studenog 2023., Registar obveznika te Registar imovinskih kartica.

Povjerenstvo je dana 17. siječnja 2024. u odnosu na obveznicu Doru Francetić, direktoricu trgovačkog društva Komunalac Dežanovac d.o.o. od 25. prosinca 2021. do 27. veljače 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. i 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2022. za 2021. godinu te propusta podnošenja imovinske kartice povodom prestanka obnašanja dužnosti zaključno do 29. ožujka 2023. godine, a uzimajući u obzir da je obveznica prestala obnašati dužnost direktorica trgovačkog društva Komunalac Dežanovac d.o.o. dana 27. veljače 2023., što je Povjerenstvo utvrdilo uvidom u Registar obveznika.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je dana 17. siječnja 2024. obveznici uputilo obavijest Klasa: P-274/23 Urbroj: 711-02-01/03-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je navedenu obavijest Povjerenstva zaprimila 29. siječnja 2024. te je na istu putem elektroničke pošte dana 08.veljače 2024. godine dostavila očitovanje u kojem navodi da je popunila imovinsku karticu za 2022. godinu koju će dostaviti i putem pošte te postavlja upit na koji način može dostaviti imovinsku karticu zbog prestanka obnašanja dužnosti, budući da joj sustav ne dozvoljava još jedno popunjavanje. O traženom je obveznica detaljno obaviještena putem elektroničke pošte od strane odjela Povjerenstva zaduženog za vođenje imovinskih kartica dana 14. veljače 2024. godine.

Povjerenstvo je uvidom u Registar obveznika utvrdilo da je Dora Francetić dužnost direktorice trgovačkog društva Komunalac Dežanovac d.o.o. obnašala od 25. prosinca 2021. do 27. veljače 2023. S obzirom na navedeno, a sukladno odredbi članka 3. stavka 1. točke 40. ZSSI-a, imenovana je za vrijeme obnašanja dužnosti direktorice trgovačkog društva u većinskom vlasništvu jedinice lokalne i/ili područne (regionalne) samouprave bila u obvezi postupati sukladno odredbama ZSSI-a.

Uvidom u Registar imovinskih kartica Povjerenstvo je utvrdilo da je obveznica podnijela imovinsku karticu povodom stupanja na dužnost 05. svibnja 2022. godine te da nije podnijela imovinsku karticu za 2022. do 31. siječnja 2023., te imovinsku karticu povodom prestanka obnašanja dužnosti zaključno do 29. ožujka 2023. Imovinsku karticu povodom godišnje obveze podnošenja imenovana je podnijela 14. veljače 2024. godine te će nakon odobrenja i objave iste biti u mogućnosti podnijeti i imovinsku karticu povodom prestanka obnašanja dužnosti.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Nastavno na sve ranije navedeno, Povjerenstvo je utvrdilo da je Dora Francetić propustila podnijeti imovinske kartice Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom je povrijedila odredbu članka 10. stavka 4. ZSSI-a, te je propustila podnijeti imovinsku karticu povodom prestanka obnašanja dužnosti zaključno do 29. ožujka 2023., kojim propustom je povrijedila odredbu članka 10. stavka 2. ZSSI-a

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koja po prvi put podnosi imovinsku karticu, ali niti o obveznici protiv koje je Povjerenstvo ranije donijelo odluku kojom bi bila utvrđena povreda odredbi ZSSI-a te da je imenovana naknadno podnijela imovinsku karticu povodom godišnje obveze podnošenja, Povjerenstvo je utvrdilo primjerenim obveznici za povredu odredbe članka 10.stavka 2. i 4. ZSSI-a izreći sankciju iz članka 49. ZSSI-a, opomenu.

Ujedno se ukazuje obveznici da je i dalje dužna podnijeti imovinsku karticu povodom prestanka obnašanja dužnosti.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Dora Francetić, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana